عەزیز ڕەئوف
یەكەم: ئەوەی من لەنزیكەوە لەوێستگەی دەنگە تایبەتەكان ئاگادار بوم، ڕێژەی بەشداری دەنگدەران زۆر كەم بو لەچاو هەڵبژاردنەكانی ڕابردو. واتە بەرەی بایكۆت زۆر بون. ئەمەش بێ متمانەیی خەڵك دەگەیەنێت بەرامبەر بەبڕیاری ئەم حزبانە.
دووەم: دەنگی نەخێر زۆر بو. ئەمەش دەیسەلمێنێت خەڵك بەدوای بەدیلی تردا دەگەڕێت.
سێیەم: زۆرێك لەوانەی دەنگیان دەدا بەمۆبایل وێنەیان دەگرت، ئەمەش ئەوپەڕی بێ متمانەییە لەكاتێكدا دەنگدان پرۆسەیەكی نهێنیە. پێدەچوو ئەم كردەیە لەسەر داخوازی بەرپرسی پێشمەرگەكان بوبێـت وەك گومانێك بەوەی بەنەخێر دەنگبدەن.
چوارەم: زۆرینەی ئەوانەی بەدوای ناوی خۆیاندا دەگەڕان نەیاندەزانی لەكوێ دەوام دەكەنو كە دەمانپرسین لەكوێ دەوام دەكەنو سەر بەكام فەوج یان كام لیوان؟ نەیاندەزانیو دەیانوت لە هیچ شوێن دەوام ناكەین. زۆرینەی ئەوانە بندیوار بونو لەماڵەوە جلی سەربازیان لەبەر كردبو.
پێنجەم: پێشمەرگەیەك وەخت بو بگری، دەیوت ناوم نیە ئەگەر دەنگ نەدەم بەرپرسەكەم موچەكەم دەبڕێت، منیش وتم پەنجەت مۆر بكە، بەڵام نایەڵم دەنگ بدەی، پەنجەی مۆر كردو وەك گوڵ گەشایەوە.
شەشەم: مەلایەك هات بۆ دەنگدان ناوی لەلیستی پێشمەرگەدابو، من ئیستاش تێنەگەیشتم ئەم مەلایە بەجلی مەلاییەوە چۆن پێشمەرگەیە؟
بڵاوكراوهتهوه له 26-09-2017